Document ID: /roh_data/filtered/fineweb-2-filterrobots_roh.jsonl.gz/60393

Mussadras e mussaders da scolina gudognan a Puntraschigna retrospectiv a partir dal 1. da settember 2022 tuttina bler sco las magistras ed ils magisters da la scola primara. Quai ha decis la suprastanza da Puntraschigna sin recumandaziun dal cussegl da scola.
Medema scolaziun
Omadus gremis èn persvas che la differenza da paja tranter las duas gruppaziuns na saja betg pli giustifitgada, perquai che omaduas frequentan ina furmaziun identica a la Scola auta da pedagogia. Cun questa decisiun egualisescha la vischnanca da Puntraschigna la differenza da pajas da 16,3%.
L’associaziun Magistraglia Grischun (LEGR) aveva inoltrà ina tgisa d’egualitad da paja tar il Tribunal chantunal. Quel aveva però refusà ella. Silsuenter ha la LEGR decis da betg trair vinavant la tgisa. En il Grischun datti per la magistraglia las pajas las pli bassas en Svizra.